Lerdalen naturreservat

Lerdalen naturreservat ligger i en sprekkedal vest for fylkesvei 108 nord på Vesterøy i Hvaler kommune. Berggrunnen består av granitt som gir skrint jordsmonn, men nede i dalen ligger marine, leirholdige sedimenter som gir mye mer næringsrik jord. Vegetasjonen i dalen med en frodig granskog skiller seg derfor markant ut fra kollene omkring med fattigere furuskog. Vegetasjonstypene ligger nærmest som parallelle bånd fra den frodigste storbregnegranskogen nede ved bekken, via lågurtgranskog, blåbærgranskog, bærlyng-barblandingsskog og til lavfuruskog øverst. Nederst ved sjøen er det svartor-strandskog og en liten strandeng med blant annet dverggylden. Formålet med fredningen er å bevare: «a. en eldre, relativt lite påvirket granskog [på] god mark i kystsonen, b. en sprekkdal typisk for de kystnære grunnfjellsområder ved Oslofjorden, med et intakt naturmiljø, c. et område med spesielle muligheter for naturopplevelser.» Plante- og dyrelivet er fredet mot skade og ødeleggelse, og det er forbudt å gjøre tiltak som endrer de naturgitte forholdene. Motorisert ferdsel er forbudt. Men sanking av bær og sopp, samt jakt og fangst er tillatt i samsvar med aktuelt lovverk. Referanser